ToekomsVenster: Dis die goed wat ons grootmaak(Foto: Ante Hamersmit/Unsplash) “Mag die Here julle gedagtes rig op die liefde van God en die volharding van Christus!” – 2 Tessalonisense 3:5 (AFR83) Nataniël is volksbesit. Sy stories is oorspronklik en humoristies, maar as ŉ mens fyn luister hoor jy dikwels kommentaar op die samelewing daarin. Een sin uit sy eenmanvertoning klink so: “Dis die goed wat ons grootmaak wat ons bekruip”. Sonder om op die besonderhede van die skreeusnaakse voordrag in te gaan, is hy in gesprek met ŉ tannie wat in die koor sing. Sy is vol wyshede en vertel dat dit “ons” is wat ons kinders windmakerig grootmaak en dan sit hul op die vyftigste vloer en wil ons nie ken nie. Ons verkies ook die politici wat nie ons belange op die hart dra nie en verdwaal in groot inkopiesentrums. Dit is ons wat hierdie dinge toelaat soos om ure voor die TV te sit en die bog wat uitgesaai word vir soetkoek op te eet. Ons maak die karakters op TV ryk en beroemd en trek soos hulle aan. Ons sit in die kerk, maar bevraagteken nie wat verkondig word nie en buig voor geleerdheid eerder as voor die Here. Sjoe, bedink dit vir ŉ oomblik. Dis wat die Bybel sê, nie waar nie. “Bewaak jou hart meer as alles wat bewaar moet word, want daaruit is die oorspronge van die lewe.” – Spreuke 4:23-27 (AFR53) Ander vertalings sê: “Wees versigtig met wat in jou hart aangaan, want dit bepaal jou lewe”. Die goed wat ons grootmaak; ons vrese, vooroordele, wanopvattings, minderwaardigheid, kwade gevoelens, verwyte, agterdog. Die goed wat, omdat dit nie afgehandel en hanteer word nie, reuse word wat ons daagliks bedreig. Die stemme in ons koppe is oorverdowend en daar is nie plek vir enigiets anders nie. Ons gee gesag daaraan en glo dit waarskynlik. Ons kan dit nie meer weerstaan nie en is in slawerny, die slawerny van ons eie destruktiewe gedagtes, vasgevang. “Verder, broers, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig.” – Filippense 4:8 (AFR83)